Document ID: 32014D0312

ODLUKA KOMISIJE
оd 28. svibnja 2014.
o utvrđivanju ekoloških kriterija za dodjelu znaka za okoliš EU-a za boje i lakove za unutarnju i vanjsku primjenu
(priopćeno pod brojem dokumenta C(2014) 3429)
(Tekst značajan za EGP)
(2014/312/EU)
EUROPSKA KOMISIJA
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 66/2010 Europskog parlamenta i Vijeća od 25. studenoga 2009. o znaku za okoliš EU-a (1), a posebno njezin članak 8. stavak 2.,
nakon savjetovanja s Odborom Europske unije za znak za okoliš,
budući da:
(1)
U skladu s Uredbom (EZ) br. 66/2010 znak za okoliš EU-a može se dodijeliti proizvodima sa smanjenim utjecajem na okoliš tijekom cijelog njihova životnog ciklusa.
(2)
Uredbom (EZ) br. 66/2010 predviđa se utvrđivanje posebnih kriterija za dodjelu znaka za okoliš EU-a po skupinama proizvoda.
(3)
Kako bi se što bolje odrazilo sadašnje stanje na tržištu za ovu skupinu proizvoda te uzele u obzir inovacije tijekom posljednjih godina, prikladnim se smatra preinačiti područje primjene za skupinu proizvoda i utvrditi skup revidiranih ekoloških kriterija.
(4)
Odlukom Komisije 2009/543/EZ (2) i Odlukom Komisije 2009/544/EZ (3) boje za unutarnju primjenu i boje za vanjsku primjenu razmatrane su odvojeno. One su objedinjene u jedan dokument s kriterijima kako bi se smanjilo administrativno opterećenje za nadležna tijela i podnositelje zahtjeva. Nadalje, revidiranim se kriterijima odražavaju novi zahtjevi u pogledu opasnih tvari koji su uvedeni Uredbom (EZ) br. 66/2010 nakon tih ranije donesenih odluka.
(5)
Cilj je ovih kriterija posebno promicanje proizvoda koji imaju manji utjecaj na okoliš tijekom njihova životnog ciklusa, koji su visoke kvalitete, vrlo učinkoviti i dugotrajni, proizvoda koji sadržavaju ograničenu količinu opasnih tvari (4) i ograničenu količinu hlapivih organskih spojeva. Treba poticati proizvode s poboljšanom učinkovitosti u odnosu na ove aspekte dodjeljujući im znak za okoliš. Prikladno je, stoga, utvrditi kriterije za dodjelu znaka za okoliš EU-a za skupinu proizvoda „boje i lakovi”.
(6)
Revidirani kriteriji i povezani zahtjevi u pogledu procjene i verifikacije trebaju važiti četiri godine od dana donošenja ove Odluke, uzimajući u obzir inovacijski ciklus za ovu skupinu proizvoda.
(7)
Stoga, Odluke 2009/543/EZ i 2009/544/EZ treba zamijeniti ovom Odlukom.
(8)
Proizvođačima čijim je proizvodima dodijeljen znak za okoliš EU-a za boje i lakove za unutarnju i vanjsku primjenu na temelju kriterija utvrđenih odlukama 2009/543/EZ i 2009/544/EZ treba omogućiti prijelazno razdoblje kako bi imali dovoljno vremena za prilagodbu svojih proizvoda tako da budu sukladni s revidiranim kriterijima i zahtjevima.
(9)
Mjere predviđene ovom Odlukom u skladu su s mišljenjem Odbora osnovanog na temelju članka 16. Uredbe (EZ) br. 66/2010,
DONIJELA JE OVU ODLUKU:
Članak 1.
1. Skupina proizvoda „boje i lakovi za unutarnju i vanjsku primjenu” obuhvaća dekorativne boje i lakove za unutarnju i vanjsku primjenu, lazurne premaze za drvo i srodne proizvode namijenjene za uporabu potrošačima i profesionalnim korisnicima a koji su obuhvaćeni područjem primjene Direktive 2004/42/EZ Europskog parlamenta i Vijeća (5).
2. Skupina proizvoda „boje i lakovi za unutarnju i vanjsku primjenu” obuhvaća: premaze i boje za podove, proizvode koje na zahtjev potrošača (neprofesionalnih) ili profesionalnih dekoratera nijansira distributer, sustave za nijansiranje, dekorativne boje u obliku tekućine ili paste koje proizvođač može prethodno kondicionirati, nijansirati ili pripremiti kako bi bile u skladu s potrebama potrošača, uključujući boje za drvo, lazurne premaze za drvo i obloge, premaze za zidove i završne premaze za metal te temeljne i osnovne premaze takvih sustava proizvoda, kako je određeno Prilogom I. Direktivi 2004/42/EZ.
3. Ovom se skupinom proizvoda ne obuhvaćaju sljedeći proizvodi:
(a)
premazi protiv obrastanja;
(b)
zaštitni proizvodi za impregnaciju drva;
(c)
premazi za posebne industrijske i profesionalne namjene, uključujući visoko otporne premaze;
(d)
praškasti premazi;
(e)
UV sustavi sušenja boja;
(f)
boje koje se u prvom redu koriste za vozila;
(g)
proizvodi čija osnovna funkcija nije stvaranje sloja na podlozi, na primjer ulja i voskovi;
(h)
punila kako su definirana normom EN ISO 4618;
(i)
boje za označivanje cesta.
Članak 2.
U smislu ove Odluke primjenjuju se sljedeće definicije:
1.
„boja” znači pigmentirani materijal za premazivanje u obliku tekućine, paste ili praha, koji po nanošenju na podlogu stvara neproziran sloj koji ima zaštitna, dekorativna ili posebna tehnička svojstva te se nakon nanošenja suši i stvara tvrdi, prianjajući i zaštitni premaz;
2.
„lak” znači prozirni materijal za premazivanje, koji po nanošenju na podlogu stvara tvrdi proziran sloj koji ima zaštitna, dekorativna ili posebna tehnička svojstva te se nakon nanošenja suši i stvara tvrdi, prianjajući i zaštitni premaz;
3.
„dekorativne boje i lakovi” znači boje i lakovi koji se primjenjuju za dekoraciju i zaštitu objekata, njihovih ukrasa i opreme, a nanose se na mjestu objekta;
4.
„lazura” znači premaz koji stvara proziran ili poluproziran sloj za dekoraciju i zaštitu drva od atmosferskog starenja, što omogućuje njegovo lako održavanje;
5.
„sustav za nijansiranje” znači metoda pripreme boja miješanjem „osnove” s bojama za nijansiranje;
6.
„zidni premaz” znači premaz koji stvara dekorativno-zaštitni sloj i koristi se za beton, opeku (koja se može bojiti), betonske blokove, žbuku, ploče od kalcijeva silikata ili beton ojačan vlaknima;
7.
„vezujući temeljni premazi” znači premazi namijenjeni učvršćivanju labavo vezanih čestica podloge ili utjecaju na hidrofobna svojstva;
8.
„UV sustav sušenja boja” znači stvrdnjavanje premaznih materijala izlaganjem umjetnom ultraljubičastom zračenju;
9.
„praškasti premaz” znači zaštitni ili dekorativni premaz koji se stvara nanošenjem premaznog praha na podlogu te nakon taljenja daje postojani sloj;
10.
„konzervansi za gotove proizvode” proizvodi su koji se koriste za konzerviranje gotovih proizvoda tijekom skladištenja tako što kontroliraju mikrobiološko kvarenje radi osiguranja roka uporabe;
11.
„sredstva za zaštitu suhog sloja” proizvodi su koji se koriste za konzerviranje sloja ili premaza, tako što kontroliraju mikrobiološko kvarenje ili rast algi radi zaštite početnih svojstava površine materijala ili predmeta;
12.
„tvari protiv stvaranja kore” su aditivi koji se dodaju premaznim materijalima radi sprečavanja stvaranja kore tijekom proizvodnje ili skladištenja premaznog materijala;
13.
„hlapivi organski spojevi” (HOS) znači svi organski spojevi čija je početna točka vrelišta niža ili jednaka 250 °C, izmjereno pri standardnom tlaku od 101,3 kPa, kako su definirani u Direktivi 2004/42/EZ te koji se u kapilarnoj koloni razdvajaju do tetradekana (C14H30) i uključujući tetradekan za nepolarne sustave ili dietil adipata (C10H18O4) za polarne sustave;
14.
„poluhlapivi organski spojevi” (PHOS) znači oni organski spojevi čija je početna točka vrelišta viša od 250 °C i koji u kapilarnoj koloni (6) eluiraju u retencijskom rasponu od n-tetradekana (C14H30) do n-dokosana (C22H46) za nepolarne sustave i od dietil adipata (C10H18O4) do metil palmitata (C17H34O2) za polarne sustave;
15.
„bijele i svijetle boje” su boje s tristimulusom (Y-vrijednost) 70 %;
16.
„sjajne boje” su boje koje pri upadnom kutu od 60° pokazuju stupanj refleksije ≥ 60;
17.
„srednje sjajne boje” (koje se nazivaju i polusjajne, satinirane, polumat) su boje koje pri upadnom kutu od 60° ili 85° pokazuju stupanj refleksije 60 i ≥ 10;
18.
„mat boje” su boje koje pri upadnom kutu od 85° pokazuju stupanj refleksije 10;
19.
„jake mat boje” su boje koje pri upadnom kutu od 85° pokazuju stupanj refleksije 5;
20.
„prozirni” i „poluprozirni” znači sloj s omjerom kontrasta 98 % pri debljini mokrog sloja od 120 μ;
21.
„neprozirni” znači sloj s omjerom kontrasta 98 % pri debljini mokrog sloja od 120 μ.
Članak 3.
Kriteriji za dodjelu znaka za okoliš EU-a na temelju Uredbe (EZ) br. 66/2010 proizvodima koji pripadaju skupini proizvoda „boje i lakovi” definiranoj u članku 1. ove Odluke i s time povezani zahtjevi u pogledu procjene i verifikacije utvrđuju se u Prilogu.
Članak 4.
Kriteriji i s njima povezani zahtjevi u pogledu procjene utvrđeni u Prilogu vrijede četiri godine od dana donošenja ove Odluke.
Članak 5.
Za administrativne potrebe skupini proizvoda „boje i lakovi za unutarnju i vanjsku primjenu” dodjeljuje se brojčana oznaka „044”.
Članak 6.
Odluke 2009/543/EZ i 2009/544/EZ stavljaju se izvan snage.
Članak 7.
4. Zahtjevi za dodjelu znaka za okoliš EU-a za proizvode obuhvaćene skupinom proizvoda „boje i lakovi” koji su dostavljeni unutar dva mjeseca od dana donošenja ove Odluke mogu se temeljiti na kriterijima utvrđenima odlukama 2009/543/EZ ili 2009/544/EZ ili na kriterijima utvrđenima ovom Odlukom. Zahtjevi se ocjenjuju u skladu s kriterijima na kojima su temeljeni.
5. Dozvole za znak za okoliš dodijeljene u skladu s kriterijima utvrđenima odlukama 2009/543/EZ ili 2009/544/EZ mogu se koristiti dvanaest mjeseci od dana donošenja ove Odluke.
Članak 8.
Ova je Odluka upućena državama članicama.
Sastavljeno u Bruxellesu 28. svibnja 2014.

Labels: 3
7
1
20